‘Fopdokter’ by praktyk aangekeerArgieffoto (Foto; DarkoStojanovic, Pixabay) ’n Vrou wat glo onwettig as mediese dokter in eMalahleni (Witbank) in Mpumalanga gepraktiseer het, het Woensdag in die plaaslike landdroshof verskyn. Kapt. Dineo Lucy Sekgotodi, woordvoerder van die Valke, het gesê ŉ span bestaande uit beamptes van die Valke, die plaaslike polisie en amptenare van die Raad vir Gesondheidsprofessies in Suid-Afrika (HSPCA) het Dinsdag op ŉ perseel in die stad toegeslaan en Kano Mireille Mumina (38) in hegtenis geneem. Hul optrede volg ná aantygings dat sy sonder die nodige kwalifikasies as dokter gewerk het. Sekgotodi sê toe Mumina tydens die optrede om haar praktykkaart gevra is, kon sy na bewering nie aan die versoek voldoen nie. Haar besonderhede ontbreek ook glo van die HSPCA se register. Die polisie het haar terstond in hegtenis geneem en van die oortreding van artikel 17(1) van die Wet op Gesondheidsberoepe aangekla. Wetstoepassers het op ŉ stapel lêers beslag gelê wat hulle in hul voortgesette ondersoek kan help, sê Sekgotodi. Die saak teen Mumina is uitgestel tot 12 Oktober hangende verdere ondersoek. Sy is op borgtog van R1 000 vrygelaat.